
Forord:


Kære læser,


Velkommen til en verden fyldt med juleglæde og magi! I denne bog får du lov til at opleve julen som aldrig før gennem de vidunderlige eventyr om Julemanden og hans nisser. Fra de travle dage på Nordpolen til den fantastiske rejse rundt om jorden, er hver side fyldt med sjove, hjertelige og inspirerende historier.


Julen er en tid til at dele glæde og varme, og i denne bog har jeg samlet de mest magiske øjeblikke fra Julemandens verden. Du vil opdage, hvordan hver julegave er fyldt med kærlighed, hvordan nisserne arbejder hårdt for at sikre, at alle børn får en glædelig jul, og hvordan Julemandens magi bringer smil og glæde til både store og små.


Jeg håber, at denne bog vil bringe julens magi ind i dit hjem og fylde dit hjerte med den samme varme og glæde, som jeg oplever her på Nordpolen.


Glædelig jul og god læselyst!

Den 1. december


Kender I det, at man glæder sig som et lille barn, jo tættere man kommer på juletiden og juleaften?


Den følelse kender de fleste børn og barnlige sjæle. Sådan har jeg det også, men det er mere for at kunne holde en fridag.


Nu tror du nok, at jeg er Julemanden, men det er jeg ikke. Jeg må hellere præsentere mig selv.


Jeg hedder Karl, og jeg er fortællenisse på Julemandens værksted, og nu vil jeg fortælle nogle historier fra Julemandens værksted.

De fleste af jer går og tror, at alt på Julemandens værksted er magisk. Men det passer nu ikke helt.


Julemandens værksted ligger på Nordpolen, men det er ikke til at se, for det ligger under isen. På den måde gemmer vi os for alle de nysgerrige journalister, der vil bevise, at Julemanden findes, og finde ud af alle hans hemmeligheder. Vi prøver også at gemme os for hele verdens legetøjsbutikker, for de er alle misundelige over, at vi kan lave alt det legetøj gratis og give det hele bort i stedet for at tjene penge på det.


Der er flere gange, hvor vi har været tæt på at blive opdaget, men de historier får du senere.


Først vil jeg fortælle jer lidt om, hvor vi lever. Som sagt findes Julemandens værksted under isen på Nordpolen, men hans værksted ligger faktisk midt i vores landsby. Ja, du hørte rigtigt; det er en meget stor landsby, hvor alle nisserne bor sammen med Julemanden.


Vi har alle nogle søde små huse, der ligner honningkagehuse pyntet med slik og glasur. Hele byen er også pyntet op, som var det jul hver dag. Det er, fordi vi elsker julen og vil huske, hvor vigtig julen er for os alle samt for jer børn og barnlige sjæle.


Midt i byen ligger Julemandens værksted, eller rettere sagt fabrik. Desværre nu hvor der ikke er så mange, der tror på julemanden længere, så skal julemanden spare på sin magi. Derfor er vi blevet mere moderne. Vi har fået en stor fabrik der hvor julemandens værksted lå.


På fabrikken arbejder mange nisser med at lave alle julegaverne til alle jer, der skriver til Julemanden. Fabrikken er ligesom alle andre fabrikker på jorden. Nogle passer maskinerne. Nogle opfinder nyt legetøj. Og nogle sidder på kontorer og tror, at de styrer det hele.


Vi har endda en fagforening, som vi kalder Nisseforbundet. De sørger for, at alle nisserne får fridage og ikke arbejder for hårdt. Det er skønt med sådan en.


Som du nok kan huske, har Julemanden ikke ubegrænset magi, og derfor er det vigtigt, at han gemmer sin magi til at kunne flyve sin kane trylle de ting frem, som vi skal bruge til at kunne lave det, I ønsker jer.


Magien får Julemanden af dem, der tænker på Julemanden og julen. Så hver gang du tænker på julen eller Julemanden får han lidt magi. Magien gemmer han i en lille pose, som hænger i hans bælte. Den ser ikke ud af meget, men den er meget større indeni på grund af magien.


Så du kan godt forstå, at Julemanden har brug for en masse tanker fra dig hele året og ikke kun i December. Husk på, at resten af året laver vi jo julegaverne til jer, og der bruger han også sin magi. Men når du ikke tænker på julen hele året, kommer vi bagud med gaverne og skal i stedet bruge fabrikken til at lave dem.


Før i tiden havde han så meget magi, at han kunne trylle gaverne frem med et knips med fingrene. Men nu skal vi alle arbejde hele året med at lave gaverne. Så for min skyld må du også gerne tænke på julen så jeg kan holde fri hele året.


For mange, mange år siden kunne Julemanden også sidde i alle storcentrene og høre alle jeres ønsker, hvorefter han tog hjem til Nordpolen og tryllede dem frem. Men da han ikke har så meget magi længere, har han indgået et samarbejde med en masse mænd, som er julemænd i storcentrene, De sender ønskerne til ham, og så læser han dem.


Og nu mens jeg husker det, så må alle I børn love mig én ting: Hiv ikke i skægget på de stakkels julemænd, der sidder i storcentrene. De klager over, at de er så ømme i deres skæg. Det gør så ondt at blive trukket i skægget.

